Huisbrande neem toe weens beurtkragFoto bloot ter illustrasie. (Foto: Brian Fegter/Unsplash) Al meer huisbrande het die afgelope tyd voorgekom – onder meer weens die voortslepende instelling van beurtkrag in die land. Die sekerheidsgroep Fidelity ADT het inwoners in die lig hiervan gemaan om ekstra versigtig te wees sodat huisbrande voorkom kan word. “Ons is bewus van verskeie gevalle waar brande in huise weens kragonderbrekings uitgebreek het. In een geval was ’n inwoner besig om te kook toe die krag afgegaan het. Sy is toe na die winkels en terwyl sy uit was, het die krag weer aangegaan. Die vrou het die stoof per ongeluk aangelos en ’n brand het ontstaan ​​omdat die kos gebrand het,” het Charnel Hattingh, hoof van bemarking en kommunikasie by Fidelity ADT, gesê. “In ’n ander geval het ’n inwoner ’n kragopwekker in ’n buiteskuur laat loop. Omdat die kragopwekker vir ’n lang tydperk aan die gang was, het hitte in die skuur opgebou en aan die brand geslaan.” Hattingh sê verskeie voorvalle is ook aangemeld van mense wat tydens beurtkrag vergeet het om elektriese toestelle soos haardroërs, stowe, verwarmers en krulstrykers af te skakel wanneer die krag skielik afgaan. “Wanneer die krag weer aankom, skakel dié toestelle weer aan. Dit kan ernstige skade veroorsaak aangesien die toestelle oorverhit.” Sy voeg by dat lekkasies in gasverwarmers en gasbottels ŉ verdere brandgevaar inhou. Maroela Media het vroeër berig dat ŉ ma en haar twee kinders in ŉ brand by hul plakkershuis in Klarinet X3 in Witbank omgekom het. Die vrou het vermoedelik aan die slaap geraak nadat sy ŉ tweeplaatstofie laat brand het om haar gesin teen die koue te beskerm. Dít het gevolg kort nadat vier kinders in ŉ plakkershuis in die Marikana- informele nedersetting by Hendrina verkool het. Dirk Wolvaardt (61) is verlede week ook in ŉ brand by sy huis in Mosselbaai dood. Sy twee honde het ook in die brand omgekom. Die oorsaak van dié brand is egter nog nie bekend nie. “Ons doen ’n beroep op alle inwoners om in hierdie tyd uiters versigtig te wees en te verseker dat hulle rookverklikkers en brandblussers in hul huise het,” het Hattingh in die maatskappy se verklaring gesê. Alarmbatterye raak boonop pap weens die uitgerekte onderbrekings en die kort tyd tussen kragonderbrekings. “Huis- en sake-eienaars moet steeds hul alarm- en sekuriteitstelsels op ’n gereelde basis toets, maar dit het nou belangriker as ooit tevore geword. Die batteryrugsteunstelsel is ’n deurslaggewende element wat getoets moet word om jou die gemoedsrus te gee dat dit steeds monitering en beskerming sal bied wanneer die krag afgaan.” Sy sê in een van die brandgevalle wat by Fidelity aangemeld is, het die inwoner hul paniekknoppie gedruk, maar dit het nie gewerk nie omdat die battery ná ŉ lang kragonderbreking afgeloop het. Inwoners word ook gewaarsku om nie kragproppe te oorlaai of kragkabels onder matte te laat lê nie. Hattingh sê dis ook uiters belangrik om gebeurlikheidsplanne in plek te hê indien ’n brand sou ontstaan, en om altyd noodnommer byderhand te hou.